DA Den Europæiske Unions Tidende CE 78/802

(2004/C 78 E/0852)

SKRIFTLIG FORESPØRGSEL E-3338/03

af Roberta Angelilli (UEN) til Kommissionen

(12. november 2003)

Om: Beskyttelse af kilderne i Peschiera

For få måneder siden underskrev Cittaducale kommune i provinsen Rieti en foreløbig salgskontrakt til fuldbyrdelse inden årets udløb, hvori den lover at overdrage et område på 32 hektar til det italienske selskab ACEA.

I dette bjergområde findes en af de ældste drikkevandskilder og en ældgammel brugsskov. Ikke desto mindre er den kommunale forvaltning gået i gang med at omdanne den eksisterende skov til højskov uden at tage hensyn til områdets typologi og uden at overveje eventuelle hydrogeologiske konsekvenser, som kan bringe bjergskråningernes stabilitet i fare.

Endvidere fremgår ACEA's fremtidige brug af denne vandressource ikke klart, selv om den er en af de vigtigste i hele Rieti-området.

EU har imidlertid i mange år arbejdet for at bevare og beskytte miljøet, som det også fremgår af den fælles holdning af 13. juni 2003 vedtaget af Rådet med henblik på vedtagelse af forordningen »Forest Focus«.

Kan Kommissionen på denne baggrund oplyse følgende:

1. Er alle foranstaltningerne i EF-traktatens artikel 174 blevet gennemført?

2. Kan der ydes EU-støtte til beskyttelse af vandressourcer?

3. Hvordan vurderer Kommissionen generelt situationen?

Svar afgivet på Kommissionens vegne af Margot Wallström

(23. december 2003)

På grundlag af EF-traktatens miljøkapitel har EU vedtaget en omfattende lovgivning inden for beskyttelse af vandressourcerne, naturbeskyttelse og miljørisikovurdering.

Beskyttelse af vandressourcerne: vandrammedirektivet (1) af 2000 sikrer beskyttelse af alle vandløb, søer og kystvande samt af grundvandet og indebærer en retligt bindende forpligtelse til at opnå/opretholde en god tilstand for alle vandressourcer og til at forbyde enhver forringelse af vandtilstanden.

For så vidt angår den af det ærede medlem nævnte kilde, er det vigtigt, at grundvandstilstanden bestemmes på grundlag af kemisk renhed og kvantitet. Alle foranstaltninger, der fører til overudnyttelse eller til sænkning af grundvandsspejlet er som hovedregel forbudt.

Naturbeskyttelse: Peschiera-kilderne i Cittaducale er underlagt særlig beskyttelse i henhold til habitatdirektivet (2), idet de ligger i et område, som Italien har foreslået udpeget som lokalitet af fælleskabsbetydning (3). Lokaliteten er derfor omfattet af direktivets bestemmelser, specielt artikel 6, stk. 2, hvori det hedder, at medlemsstaten skal træffe passende foranstaltninger for at undgå forringelse af naturtyperne og levestederne for arterne i de særlige bevaringsområder samt forstyrrelser af de arter, for hvilke områderne er udpeget, for så vidt som disse forstyrrelser kan få betydelige konsekvenser for direktivets målsætninger. Godkendelse af projekter og planer, der kan få en betydelig indvirkning på lokaliteten, skal ske efter proceduren i artikel 6, stk. 3 og 4.

Miljørisikovurdering: projekter, der bl.a. på grund af deres art, dimensioner eller placering kan få væsentlig indvirkning på miljøet, skal ifølge VVM-direktivet (4) undergives en vurdering af denne indvirkning, inden der gives tilladelse hertil. Direktivet indeholder en liste over projekter, for hvilke medlemsstaterne — ved en undersøgelse i hvert enkelt tilfælde eller ved anvendelse af grænseværdier eller kriterier — skal afgøre, om projektet vil kunne få væsentlig indvirkning på miljøet. Den relevante projektliste (5) omfatter bl.a. visse skovforanstaltninger: »Nyplantning og rydning af skov med henblik på omlægning til anden arealudnyttelse«. Det vil være nødvendigt med yderligere oplysninger om kommunens hensigter for endeligt at kunne konkludere, om de pågældende foranstaltninger falder inden for direktivets anvendelsesområde.

Forest Focus: forslaget til Europa-Parlamentets og Rådets forordning (6) om overvågning af skovene i Fællesskabet (Forest Focus), sigter mod at yde et bidrag til beskyttelsen af skovene gennem overvågning og foranstaltninger til forebyggelse af skovbrande. Det har derfor ingen relevans i det foreliggende tilfælde.

Finansiering af foranstaltninger til beskyttelse af vandressourcerne: ifølge traktaten finansierer medlemsstaterne miljøpolitikken. Imidlertid kan der ydes støtte til beskyttelse af vandressourcerne via struktur- og regionalpolitikken, den fælles landbrugspolitik og LIFE-instrumentet.

(1) Parlamentets og Rådets direktiv 2000/60/EØF af 23. oktober 2000, EFT L 327 af 22.12.2000.

(2) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 206 af 22.7.1992.

(3) Lokalitet IT6020012, »Piana di S. Vittorino — Sorgenti del Peschiera«.

(4) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985, ændret ved Rådets direktiv 97/11/EF af 3. marts 1997, EFT L 73 af 14.3.1997.

(5) Bilag II til direktiv 85/337/EØF ændret ved Rådets direktiv 97/11/EF.

(6) Referencerne mangler, da behandlingen i Parlamentet og Rådet først har fundet sted for nylig, EFT C 20 E af 28.1.2003.